
A marketingkommunikációs eszközök hatása a környezettudatos életmód kialakítására

Dolgozatunk a marketing egy nemrégiben kialakult tudományágával, a környezettudatos marketinggel foglalkozik.
Kutatásunkkal megkíséreltünk válaszokat gyűjteni néhány bennünk felmerülő kérdésre. Vajon milyen hatásuk van a marketingkommunikációs eszközöknek a környezettudatos életmód kialakítására? Mely csatornákon érhetjük el a jövő nemzedékét? Milyen jellegű marketingtevékenység az, amely motivációt jelenthet számukra? Melyek a környezettudatos életmód gyakorlásának korlátai?
Célunk, hogy felkutassuk a környezettudatos életmód gyakorlásának korlátait Szegeden, illetve megtaláljuk a környezetvédelemre való nevelés legmegfelelőbb módszereit, eszközeit, különös tekintettel a jövő generációira, vagyis az egyetemistákra.
A két részből álló kutatásunk alapját három interjú, egy fókuszcsoportos megkérdezés és két kérdőív kitöltése jelenti. Első lépésként elkészítettünk egy feltáró jellegű kutatást a Szegeden tartózkodó lakosság körében, amely eredményeiből azt a következtetést vontuk le, hogy célszerűbb lenne leszűkíteni a célcsoportunkat. A jelenlegi oktatási rendszer igyekezeteinek hatását leginkább a nevelés és oktatás utolsó állomásán tesztelhetjük le, ezért kutatásunk célcsoportjául a szegedi egyetemistákat választottuk.
Munkánk során megállapítottuk, hogy legelső lépésként fel kell ébreszteni a környezettudatossággal kapcsolatos gondolatokat, majd pedig cselekvésre ösztönözni a hallgatókat. Ennek leghatékonyabb módja, ha a "zöld " személetmódot beépítik az oktatási folyamatba, de ez csak akkor működik, ha az intézmény is elkötelezett ezen ügy iránt. A szegedi hallgatók igazán szerencsések, hiszen egyetemük a megfelelő marketing eszközök kiválasztásának nehézségei ellenére is kiválóan megoldja a környezettudatosság népszerűsítését. Ugyanakkor nem szabad megfeledkeznünk azon tényezők létezéséről sem, amelyek korlátozzák ennek az életmódnak a gyakorlását. Kutatásaink szerint a legfőbb akadályt jelenleg az jelenti, hogy a diákok úgy gondolják, nagyobb erőfeszítéssel jár a "zöld" magatartás. A helyi felsőoktatási intézmény ezért arra törekszik, hogy a környezettudatos életmód a hallgatók életvitelének részévé váljon, hiszen ami szokás, az nem tűnik annyira energiaigényesnek.



